CELEX: 32015R1556
Language: hu
Date: 2015-06-11 00:00:00
Title: A Bizottság (EU) 2015/1556 felhatalmazáson alapuló rendelete (2015. június 11.) az 575/2013/EU európai parlamenti és tanácsi rendeletnek a részvénykitettségek belső minősítésen alapuló módszer alkalmazása során történő átmeneti kezelésére vonatkozó szabályozástechnikai standardok tekintetében való kiegészítéséről (EGT-vonatkozású szöveg)

19.9.2015   
            
            
               HU
            
            
               Az Európai Unió Hivatalos Lapja
            
            
               L 244/9
            
         A BIZOTTSÁG (EU) 2015/1556 FELHATALMAZÁSON ALAPULÓ RENDELETE
   (2015. június 11.)
   az 575/2013/EU európai parlamenti és tanácsi rendeletnek a részvénykitettségek belső minősítésen alapuló módszer alkalmazása során történő átmeneti kezelésére vonatkozó szabályozástechnikai standardok tekintetében való kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 495. cikke (3) bekezdésének harmadik albekezdésére,
   mivel:
   
               (1)
            
            
               Részletesen meg kell határozni azokat a feltételeket, amelyek alapján az illetékes hatóságok mentességet adhatnak a belső minősítésen alapuló módszer alkalmazása alól az intézményeknél, valamint az adott tagállambeli intézmények unióbeli leányvállalatainál 2007. december 31-én lévő részvénykitettségek bizonyos kategóriái tekintetében.
            
         
               (2)
            
            
               Az említett feltételeket összehangolt módon kell megállapítani, hogy ne befolyásolják aránytalanul negatív módon a nemzeti jogrend zökkenőmentes átállását a 2006/48/EK európai parlamenti és tanácsi irányelv (2) és különösen annak 154. cikke (6) bekezdésének átültetésével létrehozott szabályozásról az 575/2013/EU rendelet által megállapított szabályozásra.
            
         
               (3)
            
            
               Az említett feltételek megállapítása során – a lehetséges mértékig – megfelelően figyelembe kell venni azoknak az intézményeknek a jogos elvárásait, amelyek az előző, 2013. december 31-ig hatályos szabályozás keretében mentességben részesültek. Az illetékes hatóságok számára ezért engedélyezni kell, hogy az említett intézményeknek megadják a szóban forgó mentességet. Más intézmények nem részesülhetnek ebben a mentességben.
            
         
               (4)
            
            
               Ez a rendelet az Európai Bankhatóság által a Bizottsághoz benyújtott szabályozástechnikai standardtervezeteken alapul.
            
         
               (5)
            
            
               Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (3) 37. cikke alapján létrehozott banki érdekképviseleti csoport véleményét,
            
         ELFOGADTA EZT A RENDELETET:
   1. cikk
   Az illetékes hatóságok csak azon részvénykitettség-kategóriák tekintetében adhatnak mentességet az intézményeknek és unióbeli leányvállalataiknak az 575/2013/EU rendelet 495. cikkének (1) bekezdésében említett, belső minősítésen alapuló módszer szerinti kezelés alól, amelyek 2013. december 31-én már részesültek a belső minősítésen alapuló módszer szerinti kezelés alóli mentességben.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 1. o.
   
   
      (2)  Az Európai Parlament és a Tanács 2006. június 14-i 2006/48/EK irányelve a hitelintézetek tevékenységének megkezdéséről és folytatásáról (HL L 177., 2006.6.30., 1. o.).
   
      (3)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).